b'\n_START_ARTICLE_\nKuivapuku\n_START_PARAGRAPH_\nKuivapuku erist\xc3\xa4\xc3\xa4 l\xc3\xa4mp\xc3\xb6\xc3\xa4 ja sit\xc3\xa4 k\xc3\xa4ytt\xc3\xa4v\xc3\xa4t sukeltajat, pienveneilij\xc3\xa4t ja muut mahdollisesti kylm\xc3\xa4lle vedelle altistuvat. Kuivapukua tarvitaan useimmiten veden l\xc3\xa4mp\xc3\xb6tilan ollessa alle 15\xc2\xa0\xc2\xb0C. Kuivapuku suojaa koko kehoa, mutta ei v\xc3\xa4ltt\xc3\xa4m\xc3\xa4tt\xc3\xa4 p\xc3\xa4\xc3\xa4t\xc3\xa4 ja k\xc3\xa4si\xc3\xa4. Kylmiss\xc3\xa4 olosuhteissa tai pitkiss\xc3\xa4 sukelluksissa kuivapuvun t\xc3\xa4ytt\xc3\xb6kaasuna voidaan k\xc3\xa4ytt\xc3\xa4\xc3\xa4 argonia, jonka l\xc3\xa4mm\xc3\xb6njohtokyky on huomattavasti ilmaa pienempi ja siten l\xc3\xa4mp\xc3\xb6h\xc3\xa4vi\xc3\xb6 on hitaampaa._NEWLINE_Kuivapuvun l\xc3\xa4mp\xc3\xb6eristeen\xc3\xa4 k\xc3\xa4ytet\xc3\xa4\xc3\xa4n aluspukua ja l\xc3\xa4mm\xc3\xb6nerist\xc3\xa4vyys s\xc3\xa4ilyy, koska pukuun lis\xc3\xa4t\xc3\xa4\xc3\xa4n kaasua ment\xc3\xa4ess\xc3\xa4 syvemm\xc3\xa4lle. Puvussa on t\xc3\xa4t\xc3\xa4 tarkoitusta varten t\xc3\xa4ytt\xc3\xb6- ja poistoventtiilit. Kuivapuvussa on kiinte\xc3\xa4t saappaat ja kiinte\xc3\xa4 tai irrallinen huppu. Puvussa on mansetit hihoissa ja kaulassa. Joissakin malleissa kaulamenasetti on korvattu kiinte\xc3\xa4ll\xc3\xa4 hupulla. T\xc3\xa4ll\xc3\xb6in mansetti on ainoastaan kasvoaukossa. T\xc3\xa4llaisessa puvussa my\xc3\xb6s huppu on kuiva. Kuivapuvun kanssa voi k\xc3\xa4ytt\xc3\xa4\xc3\xa4 joko kuivia tai vett\xc3\xa4l\xc3\xa4p\xc3\xa4isevi\xc3\xa4 k\xc3\xa4sineit\xc3\xa4. Yleens\xc3\xa4 n\xc3\xa4m\xc3\xa4 ovat viisi- tai kolmisormisia. _NEWLINE_Kuivapukuja on kolmea eri tyyppi\xc3\xa4: kumisia, neopreenisia ja trilaminaattipukuja. N\xc3\xa4ist\xc3\xa4 kumipuku on vanhin tyyppi ja menett\xc3\xa4nyt suosiotaan kahdelle muulle. Neopreenipuku on valmistettu kokoonpuristetusta materiaalista, joten se ei puristu kokoon samalla tavalla kuin kaksi muuta kuivapukutyyppi\xc3\xa4. Puvut ovat joustavia, joten ne voidaan leikata paremmin muotoon kuin trilaminaattipuvut. Trilaminaattipuku on tehty useammasta ristikk\xc3\xa4isest\xc3\xa4 kerroksesta. N\xc3\xa4ill\xc3\xa4 kerroksilla on erilaisia ominaisuuksia. _NEWLINE_Yleens\xc3\xa4 Suomessa sukelluksen peruskurssi k\xc3\xa4yd\xc3\xa4\xc3\xa4n m\xc3\xa4rk\xc3\xa4puvussa, jonka vuoksi kuivapuvun k\xc3\xa4ytt\xc3\xa4miseen on suositeltavaa k\xc3\xa4yd\xc3\xa4 erillinen kurssi. Sukellusalan yritykset ja sukellusseurat j\xc3\xa4rjest\xc3\xa4v\xc3\xa4t lyhyit\xc3\xa4 kuivapuvun k\xc3\xa4ytt\xc3\xb6kursseja._NEWLINE_Kuivapuvun vaihtoehto on m\xc3\xa4rk\xc3\xa4puku.'